
Text rozhodnutia
Súd: Krajský súd Žilina Spisová značka: 25Sd/226/2014 Identifikačné číslo súdneho spisu: 5014200959 Dátum vydania rozhodnutia: 09. 10. 2014 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2014:5014200959.1 Uznesenie Krajský súd v Žiline, v právnej veci navrhovateľky: D. A., nar. X. X. XXXX., r. č.: XXXXXX/XXXX, bytom G., Z. XXXX/XX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Navrhovateľke náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX 0 z 9. apríla 2014 podľa § 263 ods. 1, § 112 ods. 2 a 6 Zákona o sociálnom poistení v znení zákona č. 310/2006 Z. z. a § 29 Zákona o sociálnom zabezpečení v znení neskorších predpisov odňala navrhovateľke od 2. júna 2014 invalidný dôchodok. Podľa § 70 ods. 1 Zákona o sociálnom poistení v znení neskorších predpisov priznala navrhovateľke invalidný dôchodok od 2. júna 2014 v sume 142,60 € mesačne. Súčasne podľa § 263a ods. 5 Zákona o sociálnom poistení v znení zákona č. 529/2006 Z. z. rozhodla, že navrhovateľke zaniká od 2.júna 2014 nárok na čiastočný invalidný dôchodok, na ktorý jej vznikol nárok od 2. júna 2014 v sume 127,90 € mesačne. Proti rozhodnutiu odporkyne podala navrhovateľka včas opravný prostriedok, v ktorom namietala posúdenie zdravotného stavu. Na základe podaného opravného prostriedku bol zdravotný stav navrhovateľky opätovne posúdený posudkovým lekárom sociálneho poistenia odporkyne, pobočky Žilina dňa 30. júna 2014 a posudkovým lekárom sociálneho poistenia odporkyne, ústredie dňa 4. augusta 2014. Podľa posudku posudkového lekára sociálneho poistenia odporkyne, ústredie Žilina zo dňa 4. augusta 2014 je navrhovateľka od 4. augusta 2014 invalidná podľa ust. § 71 ods. 1 Zákona o sociálnom poistení s mierou poklesu schopnosti vykonávať zárobkovú činnosť 65 % v porovnaní so zdravou fyzickou osobou a súčasne je čiastočne invalidná podľa § 37 Zákona o sociálnom zabezpečení. V dôsledku zmeny v posudkových záveroch bol opätovne posúdený nárok navrhovateľky na invalidný dôchodok, a to rozhodnutím odporkyne č. XXX XXX XXXX X zo dňa 22. augusta 2014, ktorým bolo navrhovateľke podľa § 73, § 112 ods. 4 a § 82 Zákona o sociálnom poistení v znení neskorších predpisov zvýšený invalidný dôchodok od 4. augusta 2014 na sumu 167,70 € mesačne. Na pojednávaní navrhovateľka uviedla, že posledné rozhodnutie odporkyne z 22. augusta 2014 jej doručené bolo, s týmto súhlasí, ako aj so záverom druhostupňového posudkového lekára. Vzhľadom k tomu súhlasila s tým, aby súd konanie vo veci zastavil. S poukazom na dispozitívny úkon navrhovateľky súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250k ods. 1 O.s.p. v spojení s ust. § 250l ods. 2 O.s.p., podľa ktorého, ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania. V predmetnom konaní, napriek tomu, že konanie bolo zastavené, bola navrhovateľka úspešným účastníkom konania, preto jej vznikol nárok na náhradu trov konania. Navrhovateľka si však náhradu trov neuplatnila, preto súd o trovách konania jej patriacich rozhodol tak, ako je uvedené vo výrokovej časti tohto rozhodnutia (navrhovateľke náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

